**KLAIPĖDOS MIESTO SAVIVALDYBĖS TARYBA**

**MIESTO PLĖTROS IR STRATEGINIO PLANAVIMO KOMITETas**

**POSĖDŽIO PROTOKOLAS**

2019-07-08 Nr. TAR-56

Posėdis vyksta 2019-07-01. Posėdžio pradžia 15.00 val.

Posėdžio pirmininkė – Judita Simonavičiūtė.

Posėdžio sekretorė – Aldutė Meniakina.

Posėdyje dalyvauja komiteto nariai: Andrius Petraitis, Audrius Petrošius, Viktor Senčila, Alina Velykienė, Vidmantas Dambrauskas, Elida Mantulova.

Posėdyje dalyvaujančių komiteto narių ir svečių sąrašai (priedai 1,2) pridedami.

Darbotvarkė patvirtinta:

1. Dėl Girdavos gatvės pavadinimo suteikimo, pamario gatvės pavadinimo ir geografinių charakteristikų pakeitimo. Pranešėjas V. Nausėda.

2. Dėl atstovo delegavimo į Bendruomeninių organizacijų tarybą. Pranešėja R. Razgienė.

3. Dėl atstovo delegavimo į Jaunimo reikalų tarybą. Pranešėja A. Andruškevičiūtė.

4. Dėl atstovų delegavimo į Premijų skyrimo komisiją. Pranešėja A. Andruškevičiūtė.

5. Dėl pritarimo dalyvauti tarptautinės programos Interreg Europe projekte „Tarptautinės įmonės“ partnerio teisėmis. Pranešėjas R. Zulcas.

6. Dėl pritarimo projekto „Turgaus aikštės su prieigomis sutvarkymas, pritaikant verslo, bendruomenės poreikiams“ įgyvendinimui. Pranešėja E. Jurkevičienė.

7. Informacija dėl Skulptūrų parko sutvarkymo projekto. Pranešėja J. Simonavičiūtė.

1. SVARSTYTA. Girdavos gatvės pavadinimo suteikimo, pamario gatvės pavadinimo ir geografinių charakteristikų pakeitimas.

Pranešėjas V. Nausėda sako, kad siekiant tinkamai vykdyti LR vietos savivaldos įstatymo nuostatas, pavestas savivaldybei, jog gatvių pavadinimų suteikimas ir jų keitimas yra išimtinė savivaldybės tarybos kompetencija. Girdavos g. sprendimo projektas parengtas, atsižvelgiant į patvirtintą Klaipėdos miesto savivaldybės administracijos direktoriaus įsakymą, o gatvės pavadinimas parinktas iš Žymių žmonių, istorinių datų, įvykių įamžinimo ir gatvių pavadinimų suteikimo komisijos posėdyje patvirtinto siūlomo Mažosios Lietuvos vietovardžių sąrašo naujai suplanuotoms gatvėms – rajone nuo Tauralaukio iki Liepų gatvės.Suteikus pavadinimą suplanuotai Girdavos gatvei, bus galima suteikti adresus formavimo ir pertvarkymo projektu suformuotiems žemės sklypams. Pakeitus Pamario gatvei pavadinimą bus keičiami adresai 47 adresų objektams, priskiriant juos naujai Girulių plento gatvei. Pažymi, kad sprendimo įgyvendinimui reikia 740 Eur., o finansavimo šaltinis – savivaldybės biudžeto lėšos, skirtos Miesto infrastruktūros objektų priežiūros ir modernizavimo programos Nr. 07 įgyvendinimui - priemonė „Miesto viešųjų teritorijų inventoriaus priežiūra, įrengimas ir įsigijimas“.

J. Simonavičiūtė siūlo pritarti sprendimo projektui bendru sutarimu.

NUTARTA. Pritarti sprendimo projektui (bendru sutarimu).

2. SVARSTYTA. Atstovo delegavimas į Bendruomeninių organizacijų tarybą.

 R. Razgienė sako, kad remiantis Klaipėdos miesto savivaldybės bendruomeninių organizacijų tarybos sudėties ir patvirtintų nuostatų 10.1 punktu, prašo deleguoti iš komiteto vieną atstovą į sudaromą Klaipėdos miesto savivaldybės Bendruomenių organizacijų tarybą.

Komiteto nariai siūlo deleguoti Andrių Petraitį bendru sutarimu.

NUTARTA. Deleguoti Andrių Petraitį į Bendruomeninių organizacijų tarybą.

3. SVARSTYTA. Atstovo delegavimas į Jaunimo reikalų tarybą.

A. Andruškevičiūtė sako, kad vadovaujantis Klaipėdos miesto tarybos 2019 m. gegužės 30 d. sprendimu Nr. T2-132. „Dėl Klaipėdos miesto jaunimo reikalų tarybos sudėties ir nuostatų patvirtinimo“ 1.2., 1.3, 1.4. punktais, prašo deleguoti vieną tarybos narį iš Miesto plėtros ir strateginio planavimo komiteto.

Komiteto nariai siūlo deleguoti Audrių Petrošių bendru sutarimu.

NUTARTA. Deleguoti Audrių Petrošių į Jaunimo reikalų tarybą.

4. SVARSTYTA. Atstovo delegavimas į Premijų skyrimo komisiją.

A. Andruškevičiūtė informuoja, kad Klaipėdos miesto savivaldybės administracija įsteigė premijas už miestui aktualius pritaikomuosius darbus Klaipėdos aukštųjų mokyklų, išskyrus Universitetą, absolventams. Vadovaujantis patvirtintais nuostatais, siūlo deleguoti į Klaipėdos miesto savivaldybės administracijos įsakymu sudaromą minėtą komisiją 1 atstovą iš komiteto.

Komiteto nariai siūlo deleguoti Vidmantą Dambrauską bendru sutarimu.

NUTARTA. Deleguoti Vidmantą Dambrauską į Premijų skyrimo komisiją.

5. SVARSTYTA. Pritarimas dalyvauti tarptautinės programos Interreg Europe projekte „Tarptautinės įmonės“ partnerio teisėmis.

Pranešėjas R. Zulcas sako, kad šiuo sprendimo projektu yra siekiama gauti Klaipėdos miesto savivaldybės tarybos pritarimą dalyvauti tarptautinės programos Interreg Europe projekte „Tarptautinės įmonės“ partnerio teisėmis pagal Europos Komisijos patvirtintą Europos regioninės plėtros fondo 2014 – 2020 Europos teritorinio bendradarbiavimo Interreg Europe veiksmų programą. Projekto paraišką kartu su partneriais teikė Viešoji įstaiga Klaipėda ID, kuri buvo pateikta vertinimui ir patvirtinta 2019-03-26. Patvirtinus Projektą iš programos Interreg Europe vertinimo komisijos buvo gauta pastaba, kad Klaipėdos miestui būtinas ir Klaipėdos miesto savivaldybės, kaip partnerio, dalyvavimas Projekte. Informuoja, kad Projekto įgyvendinimo laikotarpis nuo 2019-08-01 iki 2022-08-01. 1 fazė- tarpregioninio mokymosi, trukmė 24 mėn.; 2 fazė -įgyvendinimo ir stebėsenos, 12 mėn. Įvardina projekto partnerius. Projekto tikslas – skatinti smulkaus ir vidutinio verslo internacionalizaciją, gerinant savivaldybės politiniais dokumentais patvirtintų vystymosi krypčių ir programų regioninei plėtrai įgyvendinimą. Šiuo Projektu siekiama padidinti mažų ir vidutinių įmonių internacionalizacijos galimybes; pagerinti valdymo modelius ir paramos mechanizmus, siekiant padidinti tarpregioninį smulkių ir vidutinių įmonių internacionalizacijos lygį.

Pamini numatomas pagrindines KMS, kaip Projekto partnerės, veiklas: tarpregioninis mokymasis; mažų ir vidutinių įmonių internacionalizacijos tendencijų ir finansavimo galimybių duomenų surinkimas ir analizė; 5 regionų suinteresuotų grupių suformavimas; RSG dalyvavimas susitikimuose; regioninės analizės metodologijos parengimas; RSG dalyvavimas analizės internetiniuose seminaruose; parengtos situacijų analizės ataskaitos; keitimasis gerąją praktika tarp Projekto partnerių. Bendra Projekto vertė visam terminui – 1 381 558,00 Eur. Numatomas KMS biudžetas – 63 851,00 Eur: Atkreipia dėmesį į tai, kad vykdant šį Projektą būtina nusimatyti 100 proc. apyvartinių lėšų, nes Projekto metu patirtos finansuojamos išlaidos finansuojamos kompensavimo būdu. Kadangi pasiūlymas dalyvauti Projekte pateiktas po 2019 – 2020 metų Klaipėdos miesto savivaldybės strateginio veiklos plano ir biudžeto patvirtinimo, o projekto vykdymo pradžia prasidėtų 2019-08-01, siūloma 1 fazės 1 pusmečio veiklų įgyvendinimui reikalingų lėšų, t. y. 13,999,00 Eur. numatyti svarstant 2019 metų I pusmečio SVP ir biudžeto pakeitimus iš sutaupytų lėšų. Kita dalis Projektui įgyvendinti reikalingų lėšų būtų planuojamos 2020 - 2022 metų Klaipėdos miesto savivaldybės biudžete, pritarus dalyvauti Projekte.

J. Simonavičiūtė siūlo pritarti ir balsuoti už pateiktą sprendimo projektą.

Balsavimu: už- 5, prieš-0, susilaiko-2. Sprendimo projektui pritarta.

NUTARTA. Pritarti sprendimo projektui.

6. SVARSTYTA. Pritarimas projektui „Turgaus aikštės su prieigomis sutvarkymas, pritaikant verslo, bendruomenės poreikiams“ įgyvendinimui.

Pranešėja E. Jurkevičienė sako, kad teikiamu sprendimo projektu prašoma pritarti projekto „Turgaus aikštės su prieigomis sutvarkymas, pritaikant verslo, bendruomenės poreikiams“ įgyvendinimui, teikiant paraišką finansavimui gauti pagal 2014–2020 metų Europos Sąjungos fondų investicijų veiksmų programos 7 prioriteto „Kokybiško užimtumo ir dalyvavimo darbo rinkoje skatinimas“, priemonės „Didžiųjų miestų kompleksinė plėtra“ projektų finansavimo sąlygų aprašą ir skirti Projekto įgyvendinimui užtikrinti būtinas lėšas.Priemonės tikslas – sudaryti sąlygas gyventojų užimtumui didėti tikslinėse teritorijose. Pažymi, kad turgaus teritorijoje esama infrastruktūra susidėvėjusi, nepatraukli, dangos daugiasluoksnės, sutrūkinėjusios. Lauko paviljonas, kaip statinys yra labai nepatrauklus, sunkios konstrukcijos užgožia erdvę, stogo danga susiraičiusi, nutrupėjusi. Link aikštės vedančių gatvių infrastruktūra taip pat prasta – akmenimis grįsta gatvių danga išsikraipiusi, esami šaligatviai išplanuoti padrikai, jų danga kelis kartus remontuota skirtingomis medžiagomis, gatvės neapšviestos. Esamos dangos kelia nepatogumų specialių judėjimo poreikių turintiems asmenims. Pirkėjų srautai yra nedideli, po pietų aikštė ištuštėja, jaučiamas sezoniškumas. Gyventojų laisvalaikio reikmėms aikštė praktiškai nenaudojama, renginių metu ypatingai pasigendama tam būtinos infrastruktūros – suoliukų, teritorijos apšvietimo. Jos kultūrinis, istorinis potencialas taip pat neišnaudojamas. Didžiąją dalį erdvės užima prekybos paviljonai ir automobilių stovėjimo aikštelė, kuri visiškai užgožia vertingąsias teritorijos savybes. Projekto tikslas – prisidėti prie palankių sąlygų verslo aplinkos plėtrai ir kūrimui, gyvenamosios vietovės bendruomenės veiklos plėtrai sudarymo. Planuojama Projekto įgyvendinimo trukmė – 36 mėn. Pažymi, kad Projektas yra įtrauktas į Klaipėdos regiono 2014-2020 metų plėtros planą, taip pat į Klaipėdos miesto integruotą teritorijų vystymo programą ir kaip priemonė įtrauktas į Klaipėdos miesto savivaldybės 2019-2021 metų strateginį veiklos planą.

Informuoja, kad Projektas skaidomas į keturis etapus: I etapas – centrinės turgaus aikštės sutvarkymas; II etapas – teritorijai priklausančių gatvių, kelių, takų ir infrastruktūros sutvarkymas; III etapas – šiaurės rytinėje nagrinėjamos teritorijos pusėje esančio lauko prekybos paviljono sutvarkymas; IV etapas – Turgaus aikštės prieigų sutvarkymas. Bendra preliminari Projekto vertė – 3 306 303,46 Eur, iš jų: planuojama ES lėšų suma – 2 463 741,03 Eur, valstybės biudžeto – 217 388,91 Eur, Klaipėdos miesto savivaldybės biudžeto lėšos – 625 173,52 Eur.

V. Dambrauskas pastebi, kad senamiestyje trūksta mašinų parkavimo vietų ir klausia ar po rekonstrukcijos jų padaugės bei domisi ar prasidėjus tvarkymo darbams bus prekybininkams sudarytos sąlygos prekiauti.

R. Zulcas patikina, kad yra planuojamos naujos automobilių parkavimo aikštelės.

J. Simonavičiūtė sako, kad aplink senamiestį yra numatytos naujos automobilių parkavimo aikštelės, kuri viena iš jų – daugiaaukštė. O dėl turgaus prekybos, turgaus prekiautojai jau buvo pasiruošę prieš metus.

A. Velykienė sako, kad abejoja, ar svarstant šį klausimą komiteto narys A. Petraitis nepainioja viešų ir privačių interesų.

V. Dambrauskas mano, kad reikia pritarti pateiktam sprendimo projektui, tačiau būtina užtikrinti, kad nekiltų problemų miesto gyventojams bei prekybininkams.

J. Simonavičiūtė pažymi, kad šio Projekto esmė yra senosios miesto aikštės atstatymas. Siūlo pritarti ir balsuoti už pateiktą sprendimo projektą.

Balsavimu: už-6, prieš-0, susilaiko-1. Sprendimo projektui pritarta.

NUTARTA. Pritarti sprendimo projektui.

7. SVARSTYTA. Informacija dėl Skulptūrų parko sutvarkymo projekto.

J. Simonavičiūtė informuoja, kad gautas Asociacijos “Klaipėdos žalieji“ ir Dangės bendruomenės asociacijos pirmininkės pareiškimas dėl Skulptūrų parko sutvarkymo, adresuotas Miesto plėtros ir strateginio planavimo bei Miesto ūkio ir aplinkosaugos komitetams, kuriame prašoma, kad būtų imtasi visų priemonių, jog būtų užkirstas kelias gyvosios gamtos niokojimui, medžių sunaikinimui, miesto gyventojams daromai žalai ir miesto lėšų iššvaistymui.

V. Dambrauskas siūlo reaguoti į Klaipėdos miesto gyventojų prašymą ir svarstyti šį klausimą.

J. Simonavičiūtė siūlo daryti Jungtinį Miesto plėtros ir strateginio planavimo bei Miesto ūkio ir aplinkosaugos komitetų posėdį ir siūlo prašyti Savivaldybės administracijos organizuoti šio projekto pristatymą, pakviečiant visus už šį projektą atsakingus specialistus, suinteresuotus asmenis.

Komiteto nariai pritaria J. Simonavičiūtės nuomonei.

NUTARTA. Organizuoti jungtinį posėdį kartu su Miesto ūkio ir aplinkosaugos komitetu ir įpareigoti Savivaldybės administraciją pristatyti Skulptūrų parko sutvarkymo projektą, pakviečiant visus už šį projektą atsakingus specialistus bei suinteresuotus asmenis.

Posėdis baigėsi 15.50 val.

Posėdžio pirmininkė Judita Simonavičiūtė

Posėdžio sekretorė Aldutė Meniakina